b'\n_START_ARTICLE_\nGallenbergi\n_START_PARAGRAPH_\nGallenbergi rodbina_NEWLINE_Gospodje Gallenbergi, so bili kot stranska veja Gallov, ena izmed najstarej\xc5\xa1ih kranjskih plemi\xc5\xa1kih rodbin, ki se omenja v za\xc4\x8detku 12. stoletja, je bila \xc5\xbee 1463 med kranjskimi de\xc5\xbeelani, leta 1666 pa je bila povzdignjena v dr\xc5\xbeavne grofe ter imela na Kranjskem dominije do srede 19. stoletja. Imenovali so se po izvornem dru\xc5\xbeinskem gradu Gamberk (Gallenberg), ki je stal blizu Zagorja ob Savi.\n_START_SECTION_\nZgodovina\n_START_PARAGRAPH_\nPo zgodovinarju Schumi-ju so bili Galli ministeriali Ande\xc5\xa1ko-Meranskih grofov, ki so po letu 1105 z grofom Bertholdom II. pri\xc5\xa1li iz ju\xc5\xbene Bavarske na Kranjsko, in si postavili svoj novi izvorni grad Gamberk (Gallenberg). Ta je prvi\xc4\x8d posredno omenjen leta 1248 v listini Wilbirge, h\xc4\x8dere Konrada Galla. Za starej\xc5\xa1e Gallenberge sta bili zna\xc4\x8dilni osebni imeni Zigfrid (\xc5\xbdiga) in Viljem. V drugi polovici 13. stoletja so s poroko dedovali in prevzeli grad Mekinje pri Kamniku in pri\xc4\x8deli novo vejo imenovano po izvornem gradu (Gallenbergi) s posestjo na Kamni\xc5\xa1kem in na severni strani Save, druga veja pa je z izgradnjo gradu Podpe\xc4\x8d ali Gallenstein pri Gabrovki nadaljevala rod Gallov._NEWLINE__NEWLINE_\xc5\xbdiga III. pl. Gallenberg (1277\xe2\x80\x941301) je leta 1300 ustanovil samostan klarisinj v Mekinjah, za kar je samostanu podaril grad Mekinje, ki je bil na za\xc4\x8detku tudi glavno poslopje samostana, ki ga je kot prva opatica vodila njegova h\xc4\x8di Klara Gallenberg._NEWLINE__NEWLINE_Po letu 1360 je Viljem pl. Gallenberg ustanovil novo vejo, katere glavna posest je bil grad Ostri vrh pri Podgradu blizu Laz ob Savi. Egidij pl. Osterberg Gallenberg je bil 1389 praefectus aulae celjskega grofa in 1409 burgraf Celjskih na Haspergu pri Planini. Ta rod je po mo\xc5\xa1ki liniji izumrl leta 1562, posest pa so si pri\xc5\xbeenili Raspi._NEWLINE__NEWLINE_Osnovna (kamni\xc5\xa1ka) linija Gallenbergov je v prvi polovici 15. stoletju opravljala pomembne upravne funkcije za de\xc5\xbeelnega kneza tj. Habsbur\xc5\xbeane. Tako je bil Seifrid pl. Gallenberg v za\xc4\x8detku 15. stoletja glavar v Metliki in 1405-1407 de\xc5\xbeelni glavar na Kranjskem. V naslednjem stoletju, ko so Gallenbergi svoje stare posesti \xc5\xbee skoraj v celoti izgubili in so si nove pridobivali na Dolenjskem. Jo\xc5\xa1t III. z gradu Podpe\xc4\x8d je bil od leta 1558 do smrti 1. oktobra 1566 de\xc5\xbeelni oskrbnik. Jo\xc5\xa1t V. pl. Gallenberg iz Lan\xc5\xa1pre\xc5\xbea je bil de\xc5\xbeelni stanovski odbornik v letih 1571-1573, 1581-1583 vojni sv\xc3\xa9tnik v Krajini in spomladi 1583 namestnik de\xc5\xbeelnega glavarja na Kranjskem._NEWLINE__NEWLINE_Nov vzpon rodbine je dosegel Jurij \xc5\xbdiga grof Gallenberg (rojen po 1624, umrl 1697), ki je podedoval Sotesko in kupil Brdo, in ki ga je leta 1666 cesar povzdignil v dr\xc5\xbeavnega grofa, se udele\xc5\xbeil 1671 na Dunaju posvetovanja glede ureditve voja\xc5\xa1ke krajine, bil 1670-1672, 1679, 1680, 1682, 1685 in 1686 odbornik de\xc5\xbeelnih stanov (1682 tudi predsednik), od 1682 de\xc5\xbeelni oskrbnik in de\xc5\xbeelni upravitelj, a zlasti se izkazal v letih kuge 1681-1683. Njegov sin Volk Vajkard grof Gallenberg je bil v letih 1723 - 1734 de\xc5\xbeelni glavar Kranjske. V 16. stoletju so Gallenbergi pridobili dedni lovski urad na Kranjskem, ki so ga upravljali preko 100 let._NEWLINE__NEWLINE_Gallenbergi pa so si \xc4\x8dasu primerno morali slu\xc5\xbeiti kruh tudi z voja\xc5\xa1ko slu\xc5\xbebo oziroma v bojevanju s Turki. O prvem, Frideriku z gradu Luknja, poro\xc4\x8da \xc5\xbee Valvasor in naj bi se leta 1469 boril proti Turkom.  Jurij III. Gallenberg se je boril 1529 pred Dunajem s Turki ter padel 1562 pri Biha\xc4\x8du;  \xc5\xbdiga VII. pa je padel 1541 pri Budimu. Jo\xc5\xa1t III. iz Podpe\xc4\x8di je leta 1565 vodil stanovske \xc4\x8dete Krupi na pomo\xc4\x8d. Gallenbergi so v drugi polovici 18. stoletja gospodarsko propadali in izgubljali posest. Ko so jim po prodaji gospostva Zdu\xc5\xa1e 1797 ostali na Kranjskem le \xc5\xa1e podlo\xc5\xbeniki neznatne mekinjske advokacije, so prakti\xc4\x8dno izgubili stik s Kranjsko. V kranjskih maticah se omenjajo Gallenbergi zadnji\xc4\x8d leta 1862, ko je grof Hektor Gallenberg mimogrede slu\xc5\xbeboval v Ljubljani.'